आकोला रंगाई छपाई के कामगार रंगोें का प्रयोग भी प्रकृति के अनुरुप ही करते हैं। यही कारण है कि आकोला का नाम आज भी इको फ्रेडली छपाई से जुडा हुआ है। ये सभी रंग प्रकृति से प्राप्त होते है जैसे गुड़, अनार की छाल, सकुड़, केसुला, हरड़ा, हर सिंगार, गोंद, कोचा हल्दी, मजीठा, कत्था, रतनजोत, लोहे की जंग, मिट्टी, गोबर, मुल्तानी, खाखरे के पत्ते, छाबड़ी के पत्ते तथा गेरु आदी वनस्पति रंगों के साथ फिटकरी, सोड़ा, सास्टिक, एलिजर, इंडिगो तथा नेफ्थोल का प्रयोग भी किया जाता है। कामगारों का मानना है कि इस हुनर में वो ही व्यक्ति जगह बना पाता है जिसको रंग की प्राकृतिक सामग्री, उसके द्वारा रंग निर्माण तथा रंगों का संयोजन का तजुर्बा हो। ये सभी रंग वे हैं जो आदमी के स्वास्थ्य पर प्रतिकुल प्रभाव नहीं डालते है। इस प्राकृतिक रंग संयोग के कारण ही आकोला ने अंतर्राष्ट्रीय ख्याति प्राप्त कर ली है क्योंकि यहां की छपाई में जितनी रंगीनी है, उतनी अन्य प्रदेशों में नहीं दिखती है।वैसे यह भी सच है कि अब आंशिक मात्रा में ये कारीगर कैमीकल रंगों का भी उपयोद करने लगे हैं।